정조 14년
行副司直愼基慶疏曰伏以臣人至下也跡太疎耳猥竊科第濫通朝籍無足備數於淸朝任事之末而分甘樗散跧伏草莽只與田翁野老共樂耕鑿春鳥秋虫同其歌詠生於太平老於太平以齒則七十有一歲也出身則四十有七年也與世齟齬擬作明時之棄物絶意名利自甘委巷之逸民惟期麥丘之終老只效華封之祝聖迺於昨春夢想之外猥蒙甄錄之恩收之於廢蟄之中加之於官冕之列尺五筵席敎諭諄懇無異慈父之於愛子非徒噓枯吹生眞是起骨加肉闔族感泣粉碎難酬園幸優老之典邦慶錫民之恩鬂玉腰金荐被不世之澤十行絲綸逈出格外亞尹除旨忽及鄕廬鄰里與榮頂踵皆造顧臣望八衰朽之年何以得此於君父也驚惶感激益不知措躬之所也第臣朝暮之人如日下山塵刹之報無地可效耿耿寸忱惟隕結是期而若於一縷未泯之前得陳蒭蕘之說或一事有槪一民被澤則臣雖卽日退塡丘壑與有榮焉故嘗於漆室之中不無憂愛之忱凡於國計民憂竊有耳聞目覩者不顧出位之嫌敢效進言之悃惟聖明不以老耄而廢言留神垂察焉恭惟我聖上孝思攸格吉地斯卜移奉新園丙枕始安神祗效靈休祥滋至八域頌祝萬祀攸期以聖孝霜露之感春秋展謁之禮在所當行則園行定例舟橋爲第一事也永久無弊於民國者莫如嶺南漕船而乃以江民私船完定云此則廟堂猶未洞悉私船利害大關民國故也我聖上平日愛民之德意每慮一毫有妨於民各處幸行專用度支給價使役不煩民力故京外士庶欣瞻羽旄擧切蹈舞今於舟橋之議臣竊有區區愚見敢陳私船與漕船之便否惟聖明垂察焉大抵江民私船不過七十餘隻也兩湖稅穀專以私船載運而穀多船少至於初運再運或至三運故每於臘晦正初治船下去二月間到泊於各邑待其畢捧三月裝載四月間到泊於京江此爲初運也上納後旋卽下去又爲裝載而七八月間到泊於京江此爲再運也公稅畢納後散之各處柴炭魚鹽之貿來大小民人之船卜商賈興販之雜物必於江氷未合之前運致然後都民賴以生活則私船之爲利於民國者可謂博矣今若以私船造舟橋則正二月留待京江及至回鑾後撤舟橋備什物始乃離發則其勢必至於三月而四五月間始得裝載七八月間當爲上納然則稅穀再運必犯九十月矣莫重公稅尙有愆期之患則都民之私穀與魚柴等屬末由運致都下生民之契活可謂罔涯江上船業之人民失利過半況湖西初無海倉捧稅露置雖云蓋覆若不趁載則經夏霖霾之餘腐傷耗縮勢所必至朝家若知私船之弊至於此極則初何必擬議於舟橋乎至於嶺南漕船六十隻一番運稅後歸泊於海曲來春運稅之前閑繫無用今若移屬江民使之運稅又當舟橋則可以跨江成橋萬全無弊而七百沙格亦爲役軍則不煩他民而事半功倍且其綳索江板各船皆具粧成舟橋易如反掌而漕運經費視嶺南又減十二以臣愚見錄成條件作爲冊子若使廟堂取以考覽則私船漕船之利害便否可以瞭然矣特令廟堂商確講定焉水原一府卽畿甸三輔而八千軍兵之所措置者也況今新治處於三道要衝之地而土地瘠薄田畓尠少生民契活不如舊治此則自朝家別船顧護然後可以奠居惟我聖上亦已洞燭於民情旣給十年之復又賜二石之牟遷者如歸役者忌勞顧今民居殆近千戶則可謂殷盛而第其將校吏隷不農不商生理孔艱供役官門無暇産業將至於飢不食寒不衣則勢必流散而後已若欲懷保永久安頓則亦依松都之例將校吏卒優給料布俾厚食源則可謂支保之道若自朝家別般區劃以錢以米付於本府使之殖利以爲朔料之資則此實奠居之長策也至於軍兵雖云八千無論馬步富實者行賂苟免只以貧殘無依者苟然充額不但器械服色之不成貌樣甚至於貰馬而臨操逢點雇丐而塡額副急此等軍兵其何以緩急可恃乎今宜嚴飭本官軍兵老弱病殘者一倂沙汰必以富實壯丁者以充其代馬軍則必立戰馬步軍則備以銃刀以爲陰雨之戒宜矣雖以壬丙之難言之秋義使之倡義樹勳光敎山之殲胡立功此皆本府往蹟之卓異而敵人之所震讋者也遺躅未沫至今稱道亦宜別加褒奬之典以爲聳勸士民之道焉且新邑卽京師屛翰之地而四面受敵之處則此宜築城以爲重門擊柝之備而必欲石築則雖閱去屢年難以告功古人云築城之法石不如甓甓不如土顧玆新治地皆沙土今若依古版築之制廣其址臺堅其搗築一版二版至於成堵然後以莎覆之則沙土成石鐵錐難入其完固勝於石城若雜以石灰三物交築則成石最易其固尤倍亦令廟堂商確講磨焉果川以如斗小邑處於孔道星使絡繹徵發旁午而本官則邑況冷薄無以支堪於供億吏隷則救死不贍猶且奔走於服役情勢極爲矜惻而況今園幸直路亦由此邑責應凡節比前尤別故前前縣監臣尹行任爲慮吏輩難支之狀特給稅外權復四十結俾爲一分資生之道矣及其遞歸後遷就至今終未施行此宜另飭一依前令尹之劃給使貧殘吏輩賴以支保焉東北民人多以魚商爲業遠賣京廛以資其生則生理可謂艱矣近自朝家特軫東村新接之民安保之道俾作東北魚商旅客主人每駄捧其煙稅以爲資生之地自廟堂成給節目使之遵行則其惠可謂大矣而猶爲不足不有朝令作黨留待於樓院及興仁惠化之門凡魚商之自東北來者一竝驅入於渠家勒定廉價魚商輩落本甚多不欲斥賣彼此相持多日留滯以致生魚之腐爛故畢竟不得已受其廉價而歸此於東北魚商爲害孔酷故魚商輩呈于本道監營及繡衣至於文移京兆俾之痛禁而店人輩猶肆舊習爲弊愈甚故魚商等冒死擊錚則秋曹以道臣與繡衣革罷都庫勿復勒侵之意文移京兆則店人輩榷利操縱之弊果是實狀稅錢依式準收物種任其行賣一遵定式毋敢違越之意自京兆嚴飭禁斷事覆啓允下自京兆奉承傳成節目嚴禁我聖上恤遠人戢奸猾之德意至矣盡矣而店人輩不悛惡習前後節目竝爲劫奪勒侵魚商往而益甚故以魚爲業者日漸稀罕此不但東北窮民之生業而都下饌物從以踊貴此豈貿遷有無行商通貨之意哉宜令廟堂推給節目一依初定式使魚商輩計給每駄之煙稅後任渠所向通同和賣則在店人爲惠不少在魚商亦無失利之歎焉挽近以來人不食力率多遊惰京鄕閑雜之輩坌集利竇詞訟之日繁詐僞之層生職由乎此年前革罷陳告之法實出於卓越之聖敎而到今時日稍久其弊漸開所謂四一之賞法皆出於吏胥輩籠利之計始於施賞之際專爲憑公而營私及其年久轉賣之後反謂不合於施賞而勒令還推售其威脅之習以爲侵漁索賂之階以此推之施賞推賞俱爲民弊今當率普同慶大霈周洽之時豈於一分妨民之政不爲矯救之道哉臣愚淺見竊以爲自今以後除非經費衙門而至於閑漫各司則田土有無無甚緊關所謂陳告之法四一之賞益加申嚴而至於曾所給賞年久轉賣已作民田之物則特以寧失之意置之勿推而未及施賞之類竝屬令後一切勿論以杜日後擾民之弊恐有補於防奸僞簡詞訟之政矣北關明川之昨年水災前古所無也民戶之漂沒田畓之沙覆殆無餘地此宜自朝家各別撫恤然後可以保存故曾因大臣筵奏無論田稅與身布竝限一年全數蕩減之意行關慰諭闔境民人之老少男女莫不歡欣蹈舞皆有少須臾無死之願而邸吏與邑吏輩乃敢爲操縱染指之計稱以田稅布則勿爲蕩減云而誣告官長刻期督捧竝與漂沒之戶而侵族及隣故本邑不勝其怨來訴廟堂則其時大臣聞而驚駭卽以勿捧之意行關本道而關會未下去之前稅已畢捧運至京中至今留置於邸人家云昔者漢之文帝尙減天下田租之半則顧此明川一邑之田稅何足大關於經用而始減旋捧是豈令出不惟反之意哉臣謂本邑田稅布特依當初蕩減之令亟令出結於本邑之人使莫重朝令見孚於遠地之民焉量田有國之大政也公稅之盈縮生民之苦樂無不關係於田政則此豈容易爲之者哉大抵我國之田畓合爲一百三十九萬七千餘結零而其中雜頉爲四十九萬餘結則所謂外邑隱結皆在雜頉中矣此若先爲改量則許多漏結可以査得而今若勿論元結與雜頉一竝改量則其間幻弄無所不至小無益於國家未知朝家何以善處而迺者重臣特爲筵奏至令畿邑與三南次第改量而又因居昌事有所下敎臣未知殿下或以居昌之善爲量田而如是引諭耶臣之先壠在於本縣自少往來聲聞甚熟故今於量田之後尤有詳知者若使列邑量田皆如居昌則初不如不爲之爲愈也蓋其量田時操縱之柄專屬于奸吏猾校分等高下在其掌握故吏校官屬之田畓則古之一二等降爲五六等窮班殘民之田畓則古之五六等陞爲一二等至於富民之土則受賂低仰故怨聲喧騰於一邑播聞於四方境內民人皆以爲此量田永久施行則薄土高等無以應稅擧將流散云其不善量田可推而知矣況且旣以改量多得漏結則事宜加錄於元結摠數以爲少補經用之需而不此之爲乃反掩置猶畏民言各面賜以一結三十卜名謂遊結惠不爲德怨反銘骨不計有弊惟願改量臣則謂別遣廉探博採民情當此改量之初必有懲一勵百之道然後於列邑量田之政大有益矣關西淸北之今年海溢前古所無沿邊被災無處不然而未有甚於郭山宣川定州等邑也田畓各穀醎氣所侵擧皆萎枯未免凶荒昨年大歉僅得延活之餘又此失稔雖當秋成全無所收故民間遑遑生路茫然之際糴政極嚴催科日急竝與昨年停退條而期於畢捧故民間騷擾荷擔思散西來之人莫不傳說聞甚矜惻臣意則舊還姑爲安徐事及今行會於本道布上德意慰諭民人使遠地窮民賴以安接無至流散恐不容少緩也臣於湖南靈光郡法聖之陞爲獨鎭一事竊有憂歎者蓋法聖處於靈光地方而當初不過等閑邊將也不足爲有無於關防而今忽陞爲獨鎭乃以靈光之陳良一大面移屬於彼鎭此無他本鎭以本郡管下之故吏卒沙格輩厭其侵凌之弊必欲分而二之伊時鎭將偏聽其言有此變通者也蓋陳良卽本郡之根本而不可無者也居民則八百餘戶也軍摠則五百六十餘名也本郡戰船之所藏泊也四面倉庫之所創置也進上物種之所産出也此於靈光若是緊重而一自移屬以後五百軍丁移送於本郡本郡軍丁自來數多尙患黃白其何以充額四面倉庫不可置之於他境勢將移建於他處許多財力無處辦出二隻戰船亦將移泊於本郡地方而法聖前洋之外無非淺港受風之地此必堀浦通潮然後可以依泊而非但時月內難掘將費許多民力進上魚種專靠於此面而今屬他境則無以責應勢將分徵於本郡民戶況且弘農一面在於陳良之外今將越陳良而應役於本郡則論以地界亦甚乖舛凡此四五弊端莫非本郡民難支之端故轉而之他者項背相續南來之人莫不傳說臣未知法聖陞爲獨鎭有何所益於朝家而本郡土地無端割付於彼鎭貽此一郡之大弊乎此宜仍舊貫以慰民望焉義州楊下鎭之當罷不罷至今仍循者未知何故也此鎭本以楊屯別將爲本州將校交差之窠而陞爲萬戶者殆過七十餘年矣古者屯下居民累百餘戶而一自陞鎭以後困於誅求稍稍流散目今見在者不過十戶十戶鎭將徒擁虛名不成貌樣故鎭民以此鎭必罷之由再次上言令本道査啓而只以倉嶺場移設鎭下使之征稅補鎭猶不革罷然蓋於中年自本州移此場於鎭下而鎭民不過十戶則許多商賈無以住接路且迃回初不聚會故旋卽中止則移場救弊初非可論雖以關防言之義州之麟山龍川之彌串皆在咫尺之間則別設邊將無關係又以昨年備局關辭見之場基移設勢多難便本地仍置無關關防今不可以無實之移場一事姑爲彌縫更致鎭民之呼冤云爾則此鎭必罷廟堂亦已洞悉是宜罷去鎭號依舊更置別將招集民人如前殷庶衆心成城此爲實邊之上策也惟我聖上睿智天縱德性日茂施措事爲動合先聖而尤以誠小民爲祈永之本如傷之念每勤於絲綸若保之惠遍洽於方域仁心仁聞至矣盡矣而九重深邃許多民隱猶難盡徹故鳴冤登聞之猥屑微瑣者不勝紛紜臣於平日私竊憂歎而疎逖之蹤無由仰陳於黈纊之下矣今於桑楡暮境猥忝宰列恩重丘山報蔑絲毫尤切悚恧如負大何顧臣未死之前盡是報國之日也不揆耄妄略陳微見倘一事見採民受其惠則是臣之幸也伏願聖明留神裁處焉答曰省疏具悉舟橋司所用船隻事容入不過三十七八隻而欲於氷泮前往來爲江民三運之暇隙也雖不若常年之前冬預繫海口早行亦或爲一分除弊之方矣今觀卿疏請用嶺南漕船六十艘便否果何如卿之投進冊子亦已看詳竝付廟堂與舟橋董役諸臣商確回啓水原校吏軍兵城堞事亦令廟堂稟處附陳條件亦令各爲稟處果川權復結數依前倅措劃爲之事廟堂詳問該倅尹行任稟處東北魚商弊瘼事民隱猶不可泛看況新店之所由異於等閒設店前此或慮因此店有妨於生民日用之需筵席申諭不啻屢次則有司不能操切爲弊自如此豈成說付之廟堂各別査正後草記土地四一賞事大抵陳告人之受此一分之賞法意雖在於闢土重農而近俗不古積弊日滋年前特罷陳告之法永除四一之規出於折奸息紛之意頒令之後今至多年勿論宮庄營門屯更不敢復售前習卿言雖如此到今若復前規得無如何乎至於推賞貽弊若如卿言則亦不可仍置令廟堂嚴覈還推之故從長決處後草記明川事聞已訝之纔有飭諭於道伯者令廟堂詳査草記居昌量田事廟堂問于其時道伯回啓法聖獨鎭事卿或偏信一邊之說乎勿論如此如彼朝令豈可銷刻乎楊下罷鎭事亦付之廟堂稟處卿以耆老陳此諸條所見無隱之誠殊可嘉也